
Nr.27/508/15 noiembrie 2004

R A P O R T

asupra proiectului de Lege pentru aprobarea Ordonanţei de urgenţă a Guvernului nr.82/2004 privind unele măsuri în domeniul funcţiei publice

1. În conformitate cu prevederile art.89 şi 107 din Regulamentul Camerei Deputaţilor, cu modificările şi completările intervenite prin Hotărârea Camerei Deputaţilor nr.23/2003, Comisia pentru muncă şi protecţie socială a fost sesizată pentru dezbatere pe fond în procedură de urgenţă, cu proiectul de Lege pentru aprobarea Ordonanţei de urgenţă a Guvernului nr.82/2004 privind unele măsuri în domeniul funcţiei publice, trimis cu adresa nr. P.L.-X 683 din 10 noiembrie 2004.

La întocmirea prezentului raport, Comisia a avut în vedere avizele Consiliului Legislativ şi cele primite de la următoarele comisii:

· Comisia pentru buget, finanţe şi bănci;

· Comisia juridică, de disciplină şi imunităţi.
De asemenea, comisia a avut în vedere şi punctul de vedere al Guvernului, în care se precizează următoarele:

· completarea textului Ordonanţei de urgenţă a Guvernului nr.82/2004 prin introducerea unei dispoziţii referitoare la majorarea cu 20% a salariilor personalului din aparatul Parlamentului nu poate fi acceptată deoarece această măsură ar crea o situaţie discriminatorie pentru funcţionarii publici din celelalte instituţii ale administraţiei publice;

· o asemenea prevedere ar genera influenţe financiare suplimentare asupra bugetului de stat. Aplicarea prevederilor Ordonanţei de urgenţă a Guvernului nr.82/2004 în forma aprobată de Guvern nu presupune influenţe financiare, întrucât pentru acoperirea necesarului de fonduri s-a prevăzut suspendarea atât a acordării de premii, cât şi a ocupării prin concurs şi a redistribuirii posturilor corespunzătoare funcţiilor publice vacante.

Proiectul de lege are ca obiect de reglementare adoptarea unor măsuri în domeniul funcţiei publice, ce vizează, pe de o parte, majorarea nivelului de salarizare al funcţionarilor publici, iar pe de altă parte, suspendarea, pe perioada noiembrie – decembrie 2004 a aplicării prevederilor art.34 din Ordonanţa de urgenţă a Guvernului nr.123/2003 referitoare la acordarea primelor lunare, precum şi a prevederilor art.38 alin.(2) privind numirea temporară într-o funcţie publică de conducere.
Comisia propune Plenului adoptarea proiectului de lege întrucât măsurile cuprinse în ordonanţa de urgenţă reprezintă o primă etapă în reforma salarială a funcţionarilor publici şi au la bază negocierile Guvernului României cu organizaţiile sindicale reprezentative ale funcţionarilor publici.
2. Proiectul de lege face parte din categoria legilor ordinare, conform prevederilor constituţionale şi a fost adoptat de Senat în şedinţa din 9 noiembrie 2004, cu respectarea prevederilor art.76 alin.(2) din Constituţie, republicată.

3. La lucrările comisiei au fost prezenţi 19 deputaţi, din totalul de 20 membri ai comisiei.

4. Proiectul de lege, potrivit art.75 din Constituţie şi art.86 din Regulamentul Camerei Deputaţilor, este de competenţa decizională a Camerei Deputaţilor.

În urma dezbaterii în şedinţa comisiei din 11 noiembrie 2004, proiectul de lege a fost aprobat cu un amendament.
I. Amendament admis
În urma dezbaterii în comisie, proiectul de lege se aprobă cu următorul amendament:

	Nr. crt.
	Text iniţial
	Text propus de comisie

(autorul amendamentului)
	Motivare
	Camera decizională

	0
	1
	2
	3
	4

	1
	Articol unic. – Se aprobă Ordonanţa de urgenţă a Guvernului nr.82 din 14 octombrie 2004 privind unele măsuri în domeniul funcţiei publice, publicată în Monitorul Oficial al României, Partea I, nr.975 din 22 octombrie 2004, cu următoarea completare:
- La Anexa nr.1, după litera D se introduce o Notă, cu următorul cuprins:

"Notă: Începând cu data de 1 noiembrie 2004, prin excepţie, salariile personalului din aparatul Parlamentului se majorează cu 20% faţă de nivelul salariilor de bază din luna octombrie 2004."

	Se propune reformularea textului după cum urmează:

"Articol unic. – Se aprobă Ordonanţa de urgenţă a Guvernului nr.82 din 14 octombrie 2004 privind unele măsuri în domeniul funcţiei publice, publicată în Monitorul Oficial al României, Partea I, nr.975 din 22 octombrie 2004."

Autor: Comisia pentru muncă şi protecţie socială

	Personalul din aparatul Parlamentului este personal contractual bugetar, salarizat în baza Ordonanţei de urgenţă a Guvernului nr.191/2002, cu modificările şi completările ulterioare.

Funcţiile parlamentare nu se regăsesc în această anexă şi în această lege, ce se referă strict la funcţionarii publici.

Salarizarea personalului din aparatul Parlamentului, ca şi a tuturor bugetarilor contractuali se va face printr-o ordonanţă de urgenţă specială, cu aplicabilitate de la 1 ianuarie 2005, care va păstra corelaţia cu salarizarea funcţiei publice.

Prezenta ordonanţă de urgenţă are caracter temporar, urmând ca de la 1 ianuarie 2005 salarizarea funcţiei publice să beneficieze şi ea de o nouă reglementare.


	Camera Deputaţilor



Proiectul de lege a fost aprobat de comisie în forma propusă în prezentul raport, cu unanimitate de voturi.

